Butstekker

De geweune butstekker (Phalacrocorax carbo, Nederlands: aalscholver), is e groote woaterveugel uut de familie van de butstekkers (Phalacrocoracidae), woavan dan der zeker 40 soortn bekend zyn. 
 Uutzicht 
Butstekkers zyn pelikoanachtign mè glanzende zwart-groene en bruune pluumn en een ipvallnde witte koake met e gilwe vlekke an under bek. Z'hèn e lange slanke nekke en ip de boovnkant van under bek zit er een hoak. De vlerkn hen e spanwydte van e meter. Under pootn hèn zwemvliezn woadeure dan ze goed kunn zwemmn. Ze vangn vis deur te duukn.

 Leevnswyze 
Butstekkers rustn dikwils uut in groote groepn ip zandbankn, rotsn, stoakn of in boomn. Z'hèn gin vetloage die lik by andere woaterveugels woater ofstoot en doarom zittn ze dikwils met oopn vlerkn in de zunne vor under te droogn. Under pluumn loatn woater deure anders zoun ze nie kunn duukn. Ze vliegn in V-vorm.
 Eetn 
Butstekkers eetn doageliks zeker 500 gram vis, moar ook schoalbeestn en amfibieën. Ze duukn zowel in zoet, zout of brak woater. Ze kunn langer of e minute oender woater bluuvn en mè zwemvliezn an under pootn kunn ze goed achter under prooie zwemmn.
 Voortplantienge 
Butstekkers zyn styve sociale beestn. Ze broedn dichte neffest mekoar in kolonies. 't Nest bestoat uut takkn. De wuuvetjes leggn 3 á 4 blauwe eyers die met e krytloage bedekt zyn. De joengsjes vliegn al achter twèe moandn uut en achter twèe joar zyn ze vulwassn.
 Verspreidienge en leefgebied 
Butstekkers leevn ip al de continentn van d'eirde, in kustgebiedn van zeeën en by meern.

In Afrika en Azië wordn speciaal getrainde butstekkers gebruukt vo vis te vangn vo de mens. E rienk roend under nekke belet dan ze de prooie zelve zoun inzwelgn.

De butstekker is e beschermde veugelsoorte. In 2008 en 2009 was ter een heftige stryd tusschn veugelbeschermers en sportvisschers over de vroage of dat de butstekker e beschermde veugelsoorte moe bluuvn of nie.

 Oendersoortn 
 Phalacrocorax carbo carbo
 Phalacrocorax carbo hanedae
 Phalacrocorax carbo lucidus
 Phalacrocorax carbo lugubris
 Phalacrocorax carbo maroccanus
 Phalacrocorax carbo novaehollandiae
 Phalacrocorax carbo sinensis
 Phalacrocorax carbo steadi

 Externe koppelienge 
 SoortenBank.nl

Categorie:Butstekker